ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета број ВЛ/ПС 05/4-02 бр. 1185/I-IV/5 од дана 23. 06. 2022. изабрани смо у комисију за припрему реферата о кандидатима за избор у звање ВАНРЕДНОГ ПРОФЕСОРА за ужу научну област АРХЕОЛОГИЈА, са пуним радним временом, на одређено време од пет година.

На конкурс објављен на сајту Филозофског факултета, сајту Универзитета у Београду и у огласним новинама Националне службе за запошљавање „Послови“ дана 06. 07. 2022. пријавио се кандидат МАРИЈА ЉУШТИНА. На основу приложене документације, а поштујући услове и критеријуме за избор у звање ванредног професора наведене у конкурсу и ближе одређене Статутом Филозофског факултета, подносимо следећи

ИЗВЕШТАЈ

Кандидат Марија Љуштина предала je Пријаву на конкурс, Биографију, Библиографију научних радова и учешћа на научним скуповима и другим активностима у научној заједници и копије ауторских радова за процену научног доприноса, као и осталу конкурсну документацију (очитану личну карту и Изјаву о изворности). Комисија закључује да је пријава овог кандидата потпуна, па о њој даје своје мишљење.

1. Биографски подаци

*Лични подаци*

Марија Љуштина, рођ. Дошеновић, рођена је 20. 02. 1975. у Зрењанину.

*Подаци о образовању*

Марија Љуштина је 1993. године, након завршене Карловачке гимназије у Сремским Карловцима, постала студент на Одељењу за археологију Филозофског факултета Универзитета у Београду, где је 1999. дипломирала са одличним успехом (просечна оцена 9,71), одбранивши рад „Праисторијска налазишта у новопазарском крају“. Магистрирала је 2006. на истом одељењу Филозофског факултута у Београду (просечна оцена током магистарских студија 9,80) са темом „Насеље ватинске културе на Винчи“ и докторирала 2012. са темом „Стратиграфија насеља и периодизација ватинске културе у Војводини“ (ментор др Милош Јевтић).

У току докторских студија била је стипендиста Токио (Сасакава) фондације, Јапан. Као стипендиста Токио фондације у периоду април-јун 2001. г. била је на студијском боравку на Институту за праисторију Freie Universität-а у Берлину (ментор проф. др Бернард Хензел). Овај студијски боравак резултирао је веома добром и успешном сарадњом са низом представника младе генерације из тзв. „берлинске школе праисторичара проф. Хензела“, који истражују материјалну и духовну културу заједница из бронзаног и гвозденог доба на тлу југоисточне Европе.

*Стручно и професоинално искуство*

Радно искуство из области археологије Марија Љуштина почела је да стиче већ током основних и пост-дипломских студија. У традицији класичне археолошке школе на Филозофском факултету у Београду, посебно на Катедри за праисторијску археологију под руководством професора Драгослава Срејовића и касније Милоша Јевтића, Марија Љуштина је успела да сјајно избалансира своје школске и наставне обавезе са учешћем на археолошким истраживањима.

Од 2000. запослена је на Одељењу за археологију Филозофског факултета Универзитета у Београду, најпре као асистент-приправник, од 2006. као асистент , а од 2013. у звању доцента (поновни избор 2018.). Учествује у извођењу наставе на курсевима *Бакарно и бронзано доба југоисточне Европе*, *Гвоздено доба на Балкану*, *Мегалити у праисторији Европе*, *Бронзано доба Егеје* и *Келти и Скордисци* на основним судијама. На мастер и докторским студијама учествује у извођењу наставе на курсевима о млађој праисторији Европе, као и у индивидуалном менторском раду. Ангажована je на увођењу нових садржаја, што је посебно уочљиво на основу броја и квалитета изборних предмета на основним, мастер и докторским студијама. Предавања и вежбе које Марија Љуштина држи засновани су на савременим наставним методама које подразумевају активно укључивање студената у наставни процес и подстицање њиховог критичког мишљења, као и разноврсне видове испитивања нивоа савладаног градива. Њена посвећеност педагошком раду одражава се и кроз чланство у уредничком тиму студентског часописа Одељења за археологију, *Artefakti*, који има за циљ да оспособи студенте свих нивоа студија за писање стручних и научних радова. Учествовала је у организовању стручних екскурзија (Виминацијум 2015., Бугарска 2016.) и извођењу теренске праксе за студенте археологије (Жидовар у Орешцу).

Учествовала је на више теренских истраживања и сарађивала са више институција које се баве археологијом. Посебно треба истаћи изузетно добру сарадњу са колегама из Народног музеја у Чачку, Народног и Градског музеја у Београду, Војвођанског музеја и Завода за заштиту споменика културе у Новом Саду и Градског музеја у Вршцу. Ангажована је на пројекту новог, систематског истраживања локалитета Жидовар код Вршца, од његовог покретања 1996., којим су руководили наставници и сарадници Филозофског факултета у Београду. Овај пројекат је од тада, током две деценије, био права археолошка школа за теренску обуку и упознавање више генерација студената са археолошким налазима из једног од најбоље очуваних и добро истражених праисторијских налазишта у Србији.

Била је ангажована на следећим пројектима финансираним од стране Министарства просвете, науке и технолошког развоја Републике Србије: *Становништво и насеља из предримског доба на тлу Србије* (2002-2005), *Археолошка грађа – основа за проучавање културног континуитета у праисторији и антици на територији Србије* (2007-2010), *Друштво, духовно-материјална култура и комуникације у праисторији и раној историји Балкана* (2011-2017). У периоду 2016.-2021. била је научни сарадник на међународном пројекту *Iron Age Female Identities in the Southern Carpathian Basin FEMINE* Хрватске закладе за знаност. Од 2020. сарађивала је на пројекту *Човек и друштво у време кризе*, финансираном од стране Филозофског фаултета Универзитета у Београду. Од јануара 2022. научни је сарадник у тиму пројекта *Interactions-Transmission-Transformation: Long-distance connections in Copper and Bronze Age of the Central Balkans THE FLOW* у оквиру програма *Идеје* Фонда за науку Републике Србије.

2. Преглед и мишљење о досадашњем научном и стручном раду

*Учешће на научним скуповима и предавања по позиву*

У мају 2013. године Марија Љуштина је по позиву одржала предавање под насловом *Southern Border of the Pannonian Plain in 1st Half of 2nd Millennium BC: Case Study of Židovar, South Banat District, Serbia*, на Универзитету у Кембриџу, у оквиру активности на Division of Archaeology, Later European Prehistory Seminar. На Универзитету Приморска у Копру, Словенија, је 2017. године по позиву одржала серију предавања из археологије металних доба у оквиру пројекта *Gost UP*, а у априлу 2022. и предавањe по позиву под насловом *Представе животиња у уметности босутске групе и Басараби комплекса*, у оквиру циклуса предавања Živali v prazgodovinski umetnosti 2.

У периоду 2006.-2022. учествовала је на научним скуповима у Вршцу, Новом Саду, Зрењанину, Нишу, Чачку, Београду и Панчеву (Србија), Карлову и Софији (Бугарска), Дробети-Турну Северину, Тулчи, Тргу Мурешу, Бузауу, Браили, Трговишту, Темишвару и Тргу Жиу (Румунија), Осијеку, Загребу и Пожеги (Хрватска), Нирнбергу, Манхингу и Марбургу (Немачка), Бечу (Аустрија), Проенса-а-Нова (Португал), Копру (Словенија) и Гдањску (Пољска). Након реизбора у звање доцента усменим презентацијама узела је учешће на једном домаћем (годишњи скуп Српског археолошког друштва у Панчеву 2018.) и 12 међународних научних скупова (два у 2017., четири у 2018., два у 2019., три у 2021. и један у 2022. години). О темама предавања биће речи у наставку.

*Библиографија*

Марију Љуштина у раду од 2006. године до данас одликује константност у објављивању мањих и већих научних прилога у домаћој, и у знатно већој мери иностраној археолошкој периодици и монографским публикацијама, а који тематски обухватају широки распон од раног бронзаног до касне фазе млађег гвозденог доба. Савестан рад на припремању бројних предавања, од којих знатан број по позиву, на конгресима и симпозијима, и то претежно у иностранству, резултирао је без изузетка увек објављивањем радова у апстракту, а затим и у завршном облику. Знатан број радова припремљен је и објављен у угледним и међународно признатим часописима и зборницима радова.

Од радова Марије Љуштина, објављених након реизбора у звање доцента, издвајамо:

Монографија *Изазови средњег бронзаног доба: ватинска култура и балкански суседи* Марије Љуштина, у издању Универзитета у Београду - Филозофског факултета, настала је четири деценије након прилога М. Гарашанина у IV тому *Праисторије југославенских земаља* (1983.), као преглед прилика у средњем бронзаном добу југоисточне Европе у светлу резултата нових истраживања. Ватинској култури посвећено је најобимније поглавље у монографији. У њему су изнети историјат истраживања овог културног феномена, анализе керамичког материјала, регионалних група, насеобинских локалитета и погребне праксе. Поред старијих података о ватинској култури, Марија Љуштина је изнела и нове информације о овом културном феномену, које су резултат њених сопствених ископавања реализованих претходних година. Она се веома храбро осврће, осим на одавно признате научне теорије у вези са ватинском културом, и на савремене научне хипотезе које тек чекају на пуну научну афирмацију. Посебна пажња посвећена је консолидацији хронолошке позиције ватинске културе на основу свих тренуно доступнх података. Балканским суседима у интеракцији са носиоцима ватинске културе посвећена су поглавља: *На моравској трансверзали. Ватинска култура и група Бубањ-Хум IV-Љуљаци*, *Западна Србија у фокусу: ватинска култура у западним деловима Србије кроз призму традиционалних поставки и чињеница у XXI веку* и *Ватинска култура и суседи у североисточној Србији*. Закључно, ова монографија представља корисно штиво за разумевање проблематике бронзаног доба на територији Србије и ширег простора југоисточне Европе. Огроман труд Марије Љуштина да усклади најзначајније и најктуелније хронололошке системе, сам по себи представља изузетно важан подухват, будући да указује колики напор је потребан заинтересованом читаоцу да би разумео колико тешкоћа стоји пред истраживачем који жели да се озбиљно бави проблемима бронзаног доба у Карпатском басену и Балканском полуострву.

Марија Љуштина се развијала као истраживач бронзаног доба управо захваљујући раду на истраживању и публиковању грађе са бронзанодских локалитета. На првом месту издвајају се радови посвећени банатском локалитету Жидовар и другим важним насељима у уском подунавском појасу, чија материјална заоставштина и међусобни односи стоје у њеном истраживачком фокусу:

* Ljuština, Marija. 2017. *Living with a View of Carpathian Basin: Vinča-Belo Brdo, Serbia, in the Middle Bronze Age*. Acta Archaeologica Carpathica LII (Kraków), 39-63.
* Ljuština, Marija Đ. 2019. *Rame uz rame: zajednice vatinske kulture u Banatu.* Стр. 125-135 у Зборник радова у част 80. г. живота Растка Васића (ур. В. Филиповић, А. Булатовић, А. Капуран). Археолошки институт, Београд.

Иако је својим истраживачким активностима добрим делом везана за насеобинске локалитета, Марија Љуштина се, захваљујући и активном учествовању у раду 30. Комисије Међународне уније преисторијских и протоисторијских наука (Mortuary Practices), бави и погребном археологијом. На овом пољу остварила је плодоносну сарадњу са Катарином Дмитровић. Специфичним аспектима бронзанодопских погребних пракси (присусво или одсуство тумула као надгробног споменика, специфичност појединих предмета у гробном инвентару), њиховом културном и хронолошком условљеноћу, препознавањем културног континуитета и/или дисконтинуитета са гвозденим добом, Марија Љуштина посветила се у радовима

* Ljuština, Marija. 2017. *Comunităţi din cultura Belegiš în partea Sârbă a Bazinului Carpatic şi vecinii lor de la sud-vest: interacţiuni reliefate prin practicile finerare = Belegiš Culture Communities of Serbian Part of the Carpathian Basin and their Southwestern Neighbours: Interaction Revealed through Funerary Practice*. Istros XXIII (Brăila), 329-354.
* Ljuština, Marija, Dmitrović, Katarina. 2017. *At the Turn of the Millennium: Case Study of Čačak Region, Serbia, in the Late Bronze and Early Iron Age.* Pp. 125-132 in The Late Urnfield Culture between the Eastern Alps and the Danube. Proceedings of the International Conference in Zagreb, November 7-8, 2013 (eds. D. Ložnjak Dizdar, M. Dizdar). Institut za arheologiju, Zagreb.
* Ljuština, Marija, Dmitrović, Katarina. 2018. *Balancing Traditional Values and Novelties: Middle Bronze Age Communities of Serbian Part of the Carpathian Basin and their South-western Neighbours*. Pp. 87-94 in Bronze Age Connectivity in the Carpathian Basin. Proceedings of the International Colloquium from Târgu Mureş 13–15 October 2016 (eds. B. Rezi, R. E. Németh). Editura Mega, Târgu Mureş.
* Ljuština, Marija. 2020. *Eternal Thread of Life: Notes on Spindle Whorls in the Bronze Age Grave Inventory in Western Serbia*. Pp. 283-295 in Tracii şi vecinii lor în Antichitate: arheologie şi istorie = The Thracians and Their Neighbours in Antiquity: Archeaeology and History. Studies in Honor of Valeriu Sîrbu at his 70th Anniversary (ed. I. Cândea). Editura Istros a Muzeul Brăilei “Carol I”, Brăila.

Резултате ових истраживања презентовала је и на међународним научним скуповима у Загребу и Београду, а дискусију о појединим аспектима погребних пракси познохалштатске сремске групе на скупу одржаном на Филипс Универзитету у Марбургу, Немачка. Тај рад је такође публикован у целости:

* Ljuština, Marija, 2020. *Remarks on Funerary Practice of Late Hallstatt Srem/Syrmia Group, Northern Serbia*. P. 337-348 in Funeralkultur der Thraker und Skythen des 7. bis 5. Jahrhunderts v. Chr. an der unteren Donau. Ergebnisse des UEFISCDI-Projektes Bestattungswesen und Bestattungssitten der Späthallstattzeit an der unteren Donau durchgeführt von Emilian Teleaga an dem Archäologischen Institut „Vasile Pârvan“ der Rumänischen Akademie. Internationale Tagung vom 30.11. – 2.12.2017 anläßlich des 90-jährigen Jubiläums des Vorgeschichtlichen Seminars der Philipps-Universität Marburg organisiert von Andreas Müller-Karpe und Emilian Teleaga (ed. E. Teleaga). SEAT (Studien zur Eisenzeitlichen Archäologie Thrakiens) 5. Verlag Marie Leidorf GmbH, Rhaden/Westf.

Проучавање гробног инвентара са некропола бронзаног доба и препознавање предмета од ћилибара као важног и вишезначног елемента у материјалној култури, одвело је Марију Љуштина у сферу истраживања о улози коју је ћилибар имао за бронзанодопске заједнице на територији Србије, за шта је од велике важности ревалоризације публиковане грађе. Из ових истраживања проистекао је низ радова, од којих се издвајају:

* Ljuština, Marija. 2019. *Rediscovering Old Finds? Notes on the Bronze Age Graves with Amber in Western Serbia*. Analele Banatului, S.N., Arheologie - Istorie XXVII (2019), 81-88.
* Ljuština, Marija, Dmitrović, Katarina. 2020. *The Role of Amber in Forming the Social Identity of the Bronze Age Communities in Western Serbia Revealed through Funerary Practices*. Musaios XXIII: Bronze and Iron Ages in Eurasia: Rituals and Grave Goods as Possible Markers of the Social Identity of the Dead. Proceedings of the 18th International Colloquium of Funerary Archaeology, Buzău (Romania), 17th-20th October 2019 (ed. S. Matei), 159-172.

Резултати почетне фазе рада на ревалоризацији публиковане, али и проучавању непубликовање археолошке грађе са локалитета Јаково-Економија Сава, остварене са колегама из Музеја Града Београда, изнати су пред стручну и научну јаност на скупу у Осијеку 2019., а публиковани су у раду:

* Spasić, Miloš, Ljuština, Marija. 2020. *Lokalitet Jakovo – Ekonomija Sava u ekumeni II i I milenijuma stare ere*. Archaica 7–8/2019–2020, 43-57.

Препознат је потенцијал које овај вишеслојни локалитет има за познавање млађе праисторије југоисточне Европе. Наставак истраживачких активности следи како на пољу проучавања остава касног бронзаног доба, тако и у оквирима насеобинске археологије, с обзиром да насеље има потврђен дуг период насељавања, од средњег бронзаног, преко касног бронзаног, касне фазе старијег гвозденог и млађег гвозденог доба.

На исти начин Марија Љуштина је са колегом Мирославом Лазићем приступила проучавању вишеслојног локалитета Поље у селу Глоговац, као и праисторијских локалитета у југозападној Србији:

* Лазић, Мирослав, Љуштина, Марија. 2017. *Поље у селу Глоговац – вишеслојно праисторијско налазиште*. Стр. 126-157 у Археолошка истраживања на аутопуту Е80 (ур. И. Продановоћ Ранковић). Републички завод за заштиту споменика културе – Београд, Београд.
* Ljuština, Marija. 2020. *Trecutul (in)vizibil: primele așezări din Epoca Fierului în regiunea Novi Pazar, Serbia = (In)visible past: First Iron Age Settlements in Novi Pazar Region, Serbia*. Istros XXVI (Brăila), 3-41.

Ове публикације потврђују да Марија Љуштина припада истраживачима који сматрају да је публиковање археолошке грађе основа за проучавање прошлости.

Радови који су резултат тимског рада Марије Љуштина и њених млађих сарадника, стављени на увид научној јавности на научном скупу и зборницима радова,

* Ljuština, Marija, Ninčić, Ivan, Radišić, Teodora. 2019. *A Close Watch on the Tisa: the Early Iron Age Necropolis Stubarlija, Serbia.* Pp. 123-137 in Border Guards of the Passes, from the Fortresses and the Graves. The Bronze and Iron Ages. Proceedings of the 17th International Colloquium of Funerary Archaeology, Târgu Jiu, Gorj County (Romania) 4th-7th October 2018 (eds. V. Sîrbu, C. Schuster, D. Hortopan). Editura Istros a Muzeul Brăilei “Carol I”, Târgu Jiu – Brăila.
* Ljuština, Marija, Radišić, Teodora, Ninčić, Ivan. 2019. *Exotic Goods from the Early Iron Age Necropolis Stubarlija, Serbia, as Indicators of Cultural Contacts.* Pp. 139-148 in Border Guards of the Passes, from the Fortresses and the Graves. The Bronze and Iron Ages. Proceedings of the 17th International Colloquium of Funerary Archaeology, Târgu Jiu, Gorj County (Romania) 4th-7th October 2018 (eds. V. Sîrbu, C. Schuster, D. Hortopan). Editura Istros a Muzeul Brăilei “Carol I”, Târgu Jiu – Brăila.
* Ljuština, Marija, Krečković, Marija, Radišić, Teodora. 2019.*Notes on Columbella shells from the Bronze Age necropolis Mokrin, Northern Serbia.*Pp. 189-201 inDigging in the Past of Old Europe. Studies in Honor of Cristian Schuster at his 60th Anniversary (eds. V. Sîrbu, A. Comşa, D. Hortopan). Editura Istros a Muzeul Brăilei “Carol I”, Târgu Jiu – Brăila.
* Ljuština, Marija, Cvijetić, Jelena. 2021. *Echo from the Past? A Contribution to Comprehension of Antique Painted Pottery from Montenegro*. Pp. 421-435 in Arheovest IX-1 – In Honorem Valeriu Sîrbu. Interdisciplinaritate în Arheologie și Istorie (ed. S. Forţiu). Editura MEGA, Cluj-Napoca.

чине потврду да се интересовања Марије Љуштина шире на проблематику порекла појединих специфичних артефаката и њихову просторно-временску дистрибуцију, анализу мрежа контаката и веза на велике удаљености. Такав је случај са присуством накита од љуштура морских пужева *Collumbelae* у гробовима припадника бронзанодопске моришке културе. Посматрајући Медитеран као место порекла *Collumbelae* у Мокрину дало је чвршћу основу за тврдњу о постојању мрежа трговине и размене на велике удаљености. У каснијем периоду старијег гвозденог доба пракса полагања каури шкољки у гробовима сремске групе такође може да сугерише културне контакте који нису у сагласју са претходно изнесеним концептом о прихватању сетова импортованих добара (чертошке фибуле, каури шкољке, стаклене перле) истим комуникационим рутама. Примењен мултидисциплинарани приступ омогућио је јасније осветљавање појединачних појава које одражавају комплексност и променљивост друштвених интеракција током бронзаног и старијег гвозденог доба. Чињеница да постоји категорија налаза каква је сликана керамика, која генерише из латенског периода, а посведочена је у сигурним контекстима кроз векове нове ере на широком простору југоисточне Европе, указује да се у проучавању условљености просторно-временске дистрибуције ове керамике мора имати на уму вишезначност коју је таква врста производа сигурно имала за своје кориснике.

Повезивањем археолошке грађе са подацима добијеним спровођењем анализа на археозоолошком материјалу, захваљујући сарадњи са Теодором Радишић, са локалитета из млађег гвозденог доба, као што се случај са Жидоваром:

* Radišić, Teodora, Ljuština, Marija. 2020.*Creșterea animalelor și vânătoarea în așezarea târzie La Tène din situl de la Židovar, Banat, Serbia, demonstrate de rezultatele analizei resturilor de animale din campania de săpături din 1977 = Animal Husbandry and Hunting in Late La Tène Settlement at the Site of Židovar, Banat, Serbia, Demonstrated by Results of Analysis of Animal Remains from 1977 Excavation Campaign*. Istros XXVI (Brăila), 293-333.

Марија Љуштина је остварила значајан помак у свеобухватнијем разумевању улоге животиња у економији латенских насеља, али и различитих аспеката живота јужнопанонских заједница на крају старе ере, а посебно њихове економије и стратегија преживљавања. Прилог познавању латенског периода из перспективе привредних активности дала је и радовима

* Ljuština, Marija, Radišić, Teodora. 2018. *La Tène Agricultural Implements in the Vojvodina Region, Serbia: Tradition and Innovation.* Pp. 325-338 in Iron Age Connectivity in the Carpathian Basin. Proceedings of the International Colloquium from Târgu Mureş 13–15 October 2017 (eds. S. Berecki, A. Rustoiu, M. Egri). Editura Mega, Cluj-Napoca.
* Љуштина, Марија, Радишић, Теодора. 2018. *Латенско пољопривредно оруђе од гвожђа у Војводини*. Гласник Српског археолошког друштва 34 (2018), 153-173.

у којима је анализирана мање позната археолошка грађа, чији корпус је знатан, као и потенцијал за даља истраживања.

Проучавању ношње и накита јужнопанонских и севернобалканских популација у латенском периоду, али и других аспеката живота жена у вековима који претходе прелазу старе у нову еру, Марија Љуштина посветила се и у оквиру пројектних активности пројекта *Iron Age Female Identities in the Southern Carpathian Basin FEMINE*. Од резултата се издваја коауторски рад са Марком Диздаром:

* Dizdar, Marko, Ljuština, Marija. 2019. *My mother was a tailor... Women from the Middle La Tène culture cemetery Zvonimirovo-Veliko polje who made the spinning threads and clothes*. Arheološki vestnik 70 (2019), 49–91.

Комплексност приступа који Марија Љуштина има у проучавању различитих аспеката живота јужнопанонских заједница на прелазу старе у нову еру видљива је и у раду

* Ljuština, Marija, Radišić, Teodora. 2021. *Romani Ante Portas? La Tène Populations in the Serbian Part of the Danube Basin in 1st Century BC and Their Response to Roman Presence*. Pp. 119-132 in Archaeology of Crisis (ed. S. Babić). Faculty of Philosophy, University of Belgrade, Belgrade.

који је усмерен ка осветљавању начина на који је материјална култура римске републике, заједно са војним и административним присуством у последњим деценијама пре нове ере, утицала на локалне заједнице данашњег српског дела Подунавља. У фокусу су биле фибуле са латенских локалитета Чарнок и Чуруг, чије присуство је водило ка претпоставци о постојању широких мрежа повезаности локалних каснолатенских заједница са регијом северне Италије и југоисточних Алпа. Иако су механизми добављања фибула остали недовољно разјашњени, може се претпоставити да римско присуство у југоисточном делу Карпатског басена није пореметило већ успостављене контакте.

3. Оцена испуњености законских услова и критеријума за избор у предложено наставничко звање

Марија Љуштина је испунила обавезни услов за избор у звање ванредног професора, објавивши у периоду од поновљеног избора у звање доцента: научну монографију из научне области за коју се бира; 7 радова категорије М23, 1 рад категорије М51, 6 радова категорије М14 (потребна су 2 рада из категорије М20; радови из категорије М20 могу бити замењени радовима из категорије М13 и М14); 1 рад из категорије М63 (потребан је 1 рад из ове категорије); 9 радова из категорије М33 (потребан је 1 рад из ове категорије).

У периоду од 2018. до 2022. студенти су наставни рад Марије Љуштина вредновали оценама у распону између 4,48 и 5,00.

Узела је активно учешће као члан 11 комисија за оцену и одбрану мастер (кандидати: Слободан Митић, Ненад Јончић, Александар Јашаревић, Бојана Марић, Кристиан Мунћан, Теодора Радишић, Ана Богдановић, Огњен Младеновић, Мина Амзирков; 2 менторства: Иван Нинчић, Богдан Марковић) и 7 докторских радова (Војислав Филиповић, Катарина Дмитровић, Милош Спасић, Оливера Нинчић, Драган Милановић, Јелена Булатовић, Младен Јовичић). Ментор је четири докторске дисертације, од којих је израда три у току (Петар Милојевић, Огњен Младеновић, Иван Нинчић), а дисертација Теодоре Радишић и успешно одбрањена. У музеолошкој струци Марија Љуштина била је ментор приликом израде хабилитационих радова за звања кустоса и музејских саветника.

Марија Љуштина била је члан уредничког тима зборника радова *Funerary Practices during the Bronze and the Iron Ages in the Central and South-East Europe. Proceedings of the 14th International Colloquium of Funerary Archaeology in Čačak, Serbia, 24th – 27th September 2015,* Чачак – Београд, 2016 (Eds. V. Sîrbu, M. Jevtić, K. Dmitrović, M. Ljuština). Била је уредник научног часописа *Archaica 7–8/2019–2020* (заједно са Ј. Вуковић и М. Спасићем) Одељења за археологију Филозофског факултета Универзитета у Београду, члан уређивачког одбора часописа *Колубара 7/2021*, Београд 2021, и члан уређивачког одбора *12. Monografije Instituta za arheologiju* (M. Dizdar: Ženska srednjolatenska nošnja Skordiska. Identitet protopovijesne zajednice na jugu Karpatske kotline. Zagreb 2021.).

2021. године Марија Љуштина је била члан научног одбора међународног научног скупа *Od morja do morja. Življenje in smrt v pozni bronasti dobi med »Panonskim« in Jadranskim morjem*, одржаног у Копру и Птују, Словенија.

Активан је члан Међународне уније преисторијских и протоисторијских наука (UISPP), односно њене 30. Комисије *Mortuary Practices*, Матице српске (члан сарадник) и Српског археолошког друштва.

На Филозофском факултету Универзитета у Београду члан је Финансијске комисије, а учествује и у чланству у комисијама за упис на мастер и докторске студије на Одељењу за археологију. Члан је уређивачког одбора часописа *Artefakti* за студенте Одељења за археологију.

Од активности у популаризацији науке издвајају се: предавања *Мегалити у Праисторији Европе* у Центру за културу Смедерево, и *Поновни процват живота на теловима: становање на територији Београда у бронзано доба* у оквиру Трибине љубитеља историје Београда Музеја Града Београда, отварање изложбе *Ритам спирале* (аутор Анђелка Путица) у Градском музеју Сомбор, као и учешће у снимању научно-популарних филмова *Пештер у бронзанo и гвозденo добa* и *Археолошкa збиркa Филозофског факултета Универзитета у Београду - 90 година* (2019. година, режија Милан Николић).

Марија Љуштина више година успешно сарађује са другим високошколским, научноистраживачким установама, као и установама културе и уметности у земљи и иностранству. У периоду 2016-2021. била је научни сарадник на међународном пројекту *Iron Age Female Identities in the Southern Carpathian Basin FEMINE* Хрватске закладе за знаност. Од 2022. године, са колегама из Археолошког института у Београду учествује у реализацији пројекта *Interactions-Transmission-Transformation: Long-distance connections in Copper and Bronze Age of the Central Balkans THE FLOW*, у оквиру програма *Идеје* Фонда за науку Републике Србије.

На Универзитету Приморска, Fakulteta za humanistične študije, Oddelek za arheologijo in dediščino, Копар, Словенија, била је члан у Комисији за оцену научне заснованости докторске дисертације кандидата Драгана Јовановића и Јована Митровића. На истом одељењу је у оквиру пројекта *Gost UP* 2017. одржала серију предавања из археологије металних доба, а у априлу 2022. и предавањe по позиву под насловом *Представе животиња у уметности босутске групе и Басараби комплекса*, у оквиру циклуса предавања Živali v prazgodovinski umetnosti 2. Била је домаћин колегама са Универзитета Приморска у програму размене Erasmus+ у 2017. и 2018. години.

Учествовала је у програму размене Erasmus+ project 2018/2019: Teaching Staff Mobility, Uniwersytet Rzeszowski, Faculty of Sociology and History - Institute of Archaeology, одржавши осам часова у априлу 2019.

Компетентност Марије Љуштина за проблематику млађе праисторије огледа се и у чињеници да је била рецензент за публикације респектабилних издавача, као и предлога пројеката у оквирима надлежности Министраства просвете, науке и технолошког развоја Републике Србије и Министарства културе и информисања Републике Србије.

4. Закључно мишљење и предлог комисије

Комисија констатује да Марија Љуштина испуњава све прописане услове за избор у звање ванредног професора. Поред формалне испуњености услова, Марија Љуштина је на основу свог досадашњег рада показала способност истраживачког и научног рада, као и посвећеност давању доприноса наставним активностима. Као посебан квалитет кандидата за избор у наставничко звање издваја се њен предан и савестан рад са студентима свих нивоа студија. Вредно је истаћи и веома успешну сарадњу Марије Љуштина са колегама из других институција са територије Србије и иностранства, што је већ донело резултате и почетак остваривања заједничких пројеката из области млађе праисторије на тлу југоисточне Европе.

Комисији је зато задовољство да Изборном већу Филозофског факултета у Београду предложи избор Марије Љуштина у звање ванредног професора са пуним радним временом за ужу научну област Археологија.

Београд, 06. 09. 2022.

ЧЛАНОВИ КОМИСИЈЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Душан Михаиловић

редовни професор Филозофског факултета

Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Перица Шпехар

ванредни професор Филозофског факултета

Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Александар Булатовић

научни саветник Археолошког института у Београду